**Մարզպետի տեղակալ Լևոն Սարգսյանը մասնակցեց և ելույթ ունեցավ մարզպետարանում կազմակերպված ոստիկանություն-հասարակություն հերթական հանդիպմանը 11.11.2014թ.**

Նոյեմբերի 11-ին Տավուշի մարզպետարանում տեղի ունեցավ հերթական միջոցառումը հասարակություն-ոստիկանություն կապի ամրապնդման նպատակով իրականացվող ծրագրի շրջանակներում: Այն վարում էին Տավուշի մարզպետ Հովիկ Աբովյանը և ոստիկանության Տավուշի մարզային վարչության պետ, ոստիկանության գնդապետ Արշավիր Գևորգյանը: Մասնակցում էին մարզպետարանի և ոստիկանության աշխատակիցներ, համայնքների, հիմնարկ-ձեռնարկությունների ղեկավարներ, կրթական հաստատությունների տնօրեններ: Ողջունելով ներկաներին, մարզպետ Հովիկ Աբովյանը կարևորեց ոստիկանության հետ տարվող համատեղ աշխատանքները, նշեց, որ թեև գնալով ակտիվանում է հասարակության և ոստիկանության կապը, սակայն դեռևս անելիքներ շատ կան: Հասարակությանը վտանգավոր երևույթներից զերծ պահելու, դատապարտելի արարքները կանխելու նպատակով բոլոր շերտերի համագործակցված աշխատանքն է հարկավոր,-ընդգծեց մարզպետը: Ոստիկանության մարզային վարչության պետ, գնդապետ Արշավիր Գևորգյանը հայտնեց, որ 3 ամիսը մեկ անգամ տեղի են ունենում այս հանդիպումները, սակայն ակնկալում է, որ դրանք ձևական բնույթ չեն կրելու և իրենց գործնական արդյունքն են ունենալու: Հանդիպմանը ելույթ ունեցավ նաև մարզպետի տեղակալ Լևոն Սարգսյանը: Նա նշեց, որ անհրաժեշտ է, որպեսզի համայնքների ղեկավարները հանցագործությունների կանխարգելման, անընդունելի արարքներից խուսափելու նպատակով, առավել սերտ համագործակցեն ոստիկանության հետ: Հատկապես, որ հիմա արդեն գործում են համայնքային ոստիկանները, և յուրաքանչյուր համայնք ունի իրեն սպասարկող համապատասխան ներկայացուցիչը: